Oj!

To je uvod. Uvod v temo, ki se je lotevam že dalj časa in sem na poti izgubil že vse ideje in pa tisti notranji žar, ki me je gnal prvih nekaj trenutkov, ko sem se spomnil te teme.

Ta tema je vseeno precej pomembna, zato bom dal od sebe vse, da vam jo predstavim in vas spremenim. Najlažje je spreminjati druge. Veliko lažje že kot pa samega sebe, seveda. Ko boste opazili neskladja med mojim pisanjem in mojim početjem mi prosim ne zamerite. Delam na tem, da bom čim bolj to kar pišem.

Sem pa še zelo daleč od cilja. Uspelo mi bo šele ko bom evropski prvak v yugioh. Takrat mi čestitajte, ker sem se popolnoma odprl in izpopolnil bolj kot za rezultat.

evropski prvak :)

Govoril bom o zmagi. Zadnjih nekaj mesecev kar pogosto govorim o zmagi. Tokrat pa se bom malo poglobil. Glejte, popolnoma preprosto je. Igramo, da zmagamo.

Razni argumenti kot so: »Igram za zabavo,« ali »važno je sodelovati in ne zmagati,« so tukaj nepotrebni. Tako govorijo poraženci. Iz vas ne bi rad naredil nadutih, razvajenih pamžev, ki naredijo vse za zmago.

Iz vas bi rad naredil prave zmagovalce. Prave zmagovalce, takšne, ki kako igro tudi izgubijo. Zdaj je najboljši čas za to. Ker ste še mladi in vam bo pravi način razmišljanja in dojemanja prišel še kako prav v življenju. Si pravi zmagovalec?

sem!

V šoli se danes premalo ukvarjajo s posamezniki in njihovim potencialom. Delno so to želeli odpraviti s sistemom devetletke, kako jim uspeva pa ne bom komentiral. Bistvo je, da vam šole vsiljujejo znanje, ne pa razmišljanja o znanju. Ni filozofije. Filozofija pa je zelo pomembna. Pomembno je, da imaš svoje mnenje. Pomembno je, da se ne smešiš, da pred dejanji premisliš. Pomembno je, da poskusiš. Najbolj pomembno pa je, da se ne predaš.

Začneš lahko kjerkoli že si. Pri vsem kar počneš. Madona, če trenutno pomivaš posodo jo pomij dobro in najdi način, da tega ne počneš predolgo in tega ne zasovražiš. Izpopolnjuj se. Izpopolnjuj tehniko, izpopolnjuj znanje. Pomivalnega stroja niso iznašli z ležanjem ali obupavanjem nad kupi posode.

To kozlarijo o pomivalcih prenesite v katero koli situacijo. Razmisliš in se izboljšaš. Najbolj pomembno pa je, da se ne predaš.

Vsak je že slišal rek, da ni pomembno koliko krat padeš, šteje samo koliko krat se po tem pobereš. In res je to. Kliše, res. Ampak vesoljna resnica.

mhm!

Bistrejši med vami, se bodo opekli le nekajkrat, preden dojamejo, da je vroče in je bolje pustiti na miru. Vsi pa imate iste možnosti za uspeh, če se le trudite in mi zaupate, ko vam pravim, da ste lahko zmagovalci.

Ker je stvar zašla od yugioha k beli tehniki, se bom počasi vrnil. Yugioh je vaš hobi in naše življenje. Za hobi, za igro, ki jo imaš rad, za svoje življenje, za to kar te predstavlja, zase, pa se ni težko truditi. Veliko lažje se je potruditi za nekaj kar ljubiš kot za drugo stvar, ki ti sploh ni všeč. Logično.

Naj že zdaj tudi povem, da je ta prispevek primeren predvsem za igralce, ki si želijo zmage.

Torej praktično vse igralce. Če je yugioh igra, igra dvobojev, potem to pomeni, da se bojujete. Oziroma spopadate z nasprotnikom. Samo en je zmagovalec v tej igri, »drawa« na vrhu ni. Spopadeta se, igro  začneta, ker vaju zanimajo nagrade, zanima vaju kateri je boljši, kateri lahko pride dlje.

jaz sem najboljši!

Vsak igralec, ki je začel dvoboj z nasprotnikom, je želel zmagati. Redke so izjeme. Torej vsi, ki igro igramo, se dvobojujemo in si želimo zmage. Na kakšen način pridemo do zmage pa je seveda odvisno. Eni se na poti do zmage hitro priučijo, hitro pridejo do spoznanja, da je boljši kupček primernejši za težak turnir, ker lažje zmagaš. Več iger zmagaš. Drugi pri tem potrebujejo več časa.

Kupček pa je le začetni del na poti do zmage. Zelo pomemben del, ampak nikakor ne edini. Nasprotnik ni zmagal samo zaradi izbire karte. Zmagal je tudi zaradi dobro premišljenih potez. Zmagal je, ker je do tega trenutka dovolj krat igro izgubil in je zdaj pripravljen na zmago.

Tudi ti se lahko pripraviš na zmago. Začne se, kot sem omenil z izbiro kupčka. Z izbiro orožja. Pravi kupček lahko izbereš tako, da ga sestaviš (ali si ga sposodiš) in ga preizkusiš. Vprašaš izkušene igralce. Brskaš po spletu. Spremljaš [cardtraders.eu blog](http://cardtraders.eu/blog) ali [facebook stran](http://www.facebook.com/cardtraders.eu?ref=hl). Vse napišemo kdo je bil najboljši po svetu.

vsak dan gledam!

Kar se tiče pravih potez med igro pa je popolnoma preprosto. Yugioh je tvoja najljubša igra, zato boš temu namenil ogromno časa in vadil. To je najlažji način. In najzabavnejši. Vadi, igraj.

Ko igraš proti nasprotnikom, ki so tako dobri kot ti ali boljši. In imate vsi dobre kupčke in najboljše kombinacije kart. Pa se šele dobro začne tale članek.

Prva stvar je, da se kontroliraš. Ljudje smo si tako zelo različni, da ni recepta kako boš to naredil in pa kaj moraš spremeniti. Dejstvo je, da so nekateri ljudje po naravi mirnejši in ne hitijo, zato vse dobro premislijo. A zmagovalci niso samo ti. Zmagovalci so čisto vsi tipi ljudi. Tudi temperamentni ljudje so na vrhu, ker so se znali brzdati ko je bilo treba in niso dovolili, da je njihova narava pritiskala in bi naredili napako. Imeli so se pod nadzorom, niso dovolili srcu, da prevzame nadzor nad rokami. Kontrolirali so jih z možgani. To delaj tudi ti!

bom!

Kako se boš imel pod nadzorom ti ne morem pomagati. Bilo bi tudi krivično, saj še sebe ne brzdam vedno. Madona ko bi se le! Najlažje ti bo verjetno, da tudi to stvar vadiš.

Nobena pomembna stvar ne pride zlahka. Tudi to ne. Ker je zelo pomembna stvar. Zahtevalo bo ogromno truda in ogromno vaje, da boš lahko rekel, da si boljši igralec, zaradi tega, ker nisi dovolil, da bi samo zmetal karte na mizo ampak si jih pametno skombiniral.

Glavno sporočilo tega članka je med drugim tudi to. Vaja. Kontrola. Testanje. Kakšen način vaje izbereš je odvisno od tebe. Svetujem pa, da si zapisuješ rezultate testanja. Za kakšno karto ko nisi prepričan ali je dobra ali slaba je potrebno veliko število iger, da prideš do odločitve ali jo boš obdržal ali zavrgel. Zato si rezultate zapisuj. Ali pa si vsaj zapomni.

Ne delaj stvari impulzivno, premisli jih. Najdi v njih logiko. Analiziraj, ne zaletavaj se. To velja za vsa področja v življenju. V yugiohu pa se začne pri gradnji kupčka, nadaljuje pri igri, pomembno pa je tudi pri tvoji poti zmagovalca.

Preden se odpraviš na pot zmagovalca pa se zavedaj, da zmaga prinese tudi določene odgovornosti. Biti prvak pomeni nositi določena bremena. Ljudje so se vedno zgledovali po prvakih in imeli pričakovanja. Boš lahko pomagal slabšim od sebe, da pridejo na tvoj nivo? Boš lahko pravi prvak?

JA BOM!

»One day you are drinking the wine, the next you are picking the grapes.«

Najprej pa se zavedaj, da še nisi tam. Do tja je še daleč. Laskave nazive si moraš zaslužit. Lahko pa začneš že danes. In se stvari lotiš na pravi način. Z analizo, premislekom. Ponavljam, do tja je še daleč. Mnogo porazov te še loči od zmage. Bodi odločen!

»Can you live with losing?«

Ne bodi trmast. Trma se pogosto zamenja z odločnostjo. Če gledate Naruto, tam vas napak učijo. Naruto ni odločen. On je naravnost neumno trmast. Na srečo je tisto samo anime. V resničnem življenju bi mu bilo zelo težko, če bi sploh preživel. On gre vedno predaleč.

Zadaj si cilje. In jih dosegaj. Majhne zmage so nujno potrebne za poseganje po večjih.

»Win what is important now.«

Če ne moreš premagati niti svojega najboljšega prijatelja v igri, potem ne sanjaj, da boš zmagal državno prvenstvo. Zadaj si po en cilj naenkrat. Najprej naj bo tvoj cilj premagati vse na turnirju. Dva krat.

BOM!

Potem pa si zadaj nov cilj. Cilje seveda prilagodi svojim sposobnostim. Ne delaj neumnosti. Občasno pa si dovoli, da je kateri od ciljev malo večji od tebe. Malo sanjaj. Lahko se ti posreči. Na to pa se ne zanašaj.

Lasten trud in trdo delo je prava pot do cilja in ne luftanje. Zato jaz zdaj za svoje cilje pišem ta prispevek, čeprav se mi ne da in bi raje legel ter si odpočil, da se po mesecu dni malo naspim.

Penn: »No pain, no palm; no thorns, no throne; no gall, no glory; no cross, no crown.«

Ampak ne. V svoje cilje in želje verjamem. Zato bom naredil vse kar lahko, da jih dosežem. Ni vse odvisno samo od mene. Ampak svoj del bom opravil kot je treba.

Pot do zmage je dolga in naporna. Neverjetne so številke koliko iger je kateri od današnjih prvakov izgubil v preteklosti. Todi ni odnehal. Poraz naj te ne odbije.

Special olympics motto: »Let me win, if I can not win, let me be brave at the attempt.«

Daj vse od sebe. Ko veš, da si naredil vse kar bi lahko in ničesar ne obžaluješ, je tudi poraz manj trpek. Če pa si naredil napake, pa se jezi na samega sebe. Naj te grize. Naj te to podžiga pri ponovnih poskusih. Naslednjič zmagaj!

BOM!

Svetovna uspešnica v knjižni in filmski obliki »the Secret« je pred časom obnorela svet. Na hitro, obstaja teorija in filozofija o tem, da če si nekaj želiš in o tem ves čas misliš k sebi privabljaš ljudi s podobnimi mislimi. Dogodke za katere si želiš, da se uresničijo, doživiš. So zgodbe o uspešnih poslovnežih, o denarju, o sreči in nesreči. Googlaj.

Vsak ima o teh stvareh svoje mnenje, jasno. Opozarjam pa, da ne zavračajte njihovega nauka. Dejstvo je, da z večino svetovnega premoženja upravlja peščica ljudi, ki so si tega najbolj želeli ali pa so imeli veliko srečo. Dejstvo je tudi, da to niso nergači, ki nikoli niso verjeli vase.

Prepričan sem tudi, da jih sreča ni kar tako zadela v čelo. Enostavno je niso odbijali s negativnimi vibracijami. Sprejeli so jo. Dali so ji možnost. Pred tem so si želeli uspeha. In delali za uspeh. Dali so vse od sebe. Trdo so delali. Verjeli. Tvegali. Verjeli. Verjemi tudi ti!

VERJAMEM!

Verjemi v svoje sposobnosti. Jih razvijaj. In spet verjemi vanje. Le tako se izboljšaš. Privabi svojo zmago k sebi. Verjemi, da si naredil vse, kar si lahko, da si se pripravil na ta dvoboj. In prevladaj. Ne bahaj se. Samo zmagaj. Ta zmaga je tvoja. Zaslužil si jo z vsem vložkom. S trudom, znojem, urami.

Stvarstvo bo poskrbelo, da bo tvoj trud poplačan in tvoja lovorika za ušesi. Imej pa odprto glavo, da boš ta zmagoslavni trenutek prepoznal in ga užival.

»Second place only gets you the opportunity to try harder.«

Verjemi vase ti pravim! Če se ti zdi, da nihče več ne verjame vate, da si ostal sam, se požvižgaj na vse. In zmagaj. Dokaži njihovo zmoto. Izkaži se. Dokaži, da vložen čas ni bil zaman, da se je trud obrestoval. Pomembno je, da na poti ne odnehaš. Pomembno je, da ne puščaš odprtih ciljev. Dosezi jih. Posezi po zvezdah. Bodi zmagovalec!

SEM ZMAGOVALEC!

Polovico si naredil, ko si sestavil dober kupček. Ne boj se prositi za pomoč. Če vprašaš in ti pomagajo, si preskočil nekaj sto dvobojev, ki bi jih izgubil preden bi se kaj naučil. Prihranil si čas in si bližje svojemu cilju. Bližje zmagi!


Druga polovica je dobra igra. Prave poteze. To pride z vajo. Vadi z odločnostjo in trezno glavo. Vse premisli in ne ponavljaj napak. Vsaka napaka, ki jo storiš večkrat te oddaljuje od cilja. Od zmage!

NE!

Dve polovici naj bi delali celoto. Toda prvak je samo eden. Tisti, ki je šel še korak dlje. Bodi pravi prvak. Verjemi v zmago. Verjemi vase, dokaži, da si ti edini vreden naslova!

Se vidimo v Ljubljani na [cardtraders OPEN](http://cardtraders.eu/blog/open), dokažite, da ste zmagovalci na največjem slovenskem turnirju.

PRIDEM!



Lep in uspešen dan želim, Matej Jakob

